CELEX: 32014D0919
Language: el
Date: 2014-12-09 00:00:00
Title: 2014/919/ΕΕ: Εκτελεστική απόφαση του Συμβουλίου, της 9ης Δεκεμβρίου 2014 , σχετικά με την τροποποίηση της εκτελεστικής απόφασης 2013/463/ΕΕ για την έγκριση προγράμματος μακροοικονομικής σταθερότητας για την Κύπρο

18.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 363/145
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 9ης Δεκεμβρίου 2014
   σχετικά με την τροποποίηση της εκτελεστικής απόφασης 2013/463/ΕΕ για την έγκριση προγράμματος μακροοικονομικής σταθερότητας για την Κύπρο
   
      (2014/919/ΕΕ)
   
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται με σοβαρές δυσκολίες όσον αφορά τη χρηματοοικονομική τους σταθερότητα (1), και ιδίως το άρθρο 7 παράγραφοι 2 και 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 472/2013 εφαρμόζεται στα κράτη μέλη που λάμβαναν ήδη χρηματοδοτική συνδρομή, συμπεριλαμβανομένης της συνδρομής από τον Ευρωπαϊκό Μηχανισμό Σταθερότητας (ΕΜΣ), όταν τέθηκε σε ισχύ ο κανονισμός.
            
         
               (2)
            
            
               Ο κανονισμός (ΕΕ) αριθ. 472/2013 θεσπίζει τους κανόνες για την έγκριση του προγράμματος μακροοικονομικής προσαρμογής για τα κράτη μέλη που λαμβάνουν χρηματοδοτική συνδρομή, οι οποίοι πρέπει να συνάδουν με τις διατάξεις της Συνθήκης για τη θέσπιση του Ευρωπαϊκού Μηχανισμού Σταθερότητας (ΕΜΣ).
            
         
               (3)
            
            
               Κατόπιν αιτήματος της Κύπρου στις 25 Ιουνίου 2012, για χρηματοδοτική συνδρομή από τον ΕΜΣ, το Συμβούλιο απεφάνθη, στις 25 Απριλίου 2013, με την απόφαση 2013/236/ΕΕ του Συμβουλίου (2) ότι η Κύπρος πρέπει να εφαρμόσει αυστηρά πρόγραμμα μακροοικονομικής προσαρμογής.
            
         
               (4)
            
            
               Στις 24 Απριλίου 2013 το διοικητικό συμβούλιο του ΕΜΣ αποφάσισε την καταρχήν χορήγηση στήριξης σταθερότητας στην Κύπρο και ενέκρινε το μνημόνιο συνεννόησης για τους ειδικούς όρους της οικονομικής πολιτικής και την υπογραφή του από την Επιτροπή εξ ονόματος του ΕΜΣ.
            
         
               (5)
            
            
               Σύμφωνα με το άρθρο 1 παράγραφος 2 της απόφασης 2013/236/ΕΕ, η Επιτροπή, σε συνεργασία με την Ευρωπαϊκή Κεντρική Τράπεζα (ΕΚΤ) και, κατά περίπτωση, με το Διεθνές Νομισματικό Ταμείο (ΔΝΤ), διενήργησε την πέμπτη επανεξέταση για να αξιολογήσει την πρόοδο της εφαρμογής των συμφωνηθέντων μέτρων, καθώς και την αποτελεσματικότητα και την κοινωνική και οικονομική επίπτωσή τους. Η εν λόγω επανεξέταση είχε ως αποτέλεσμα την επικαιροποίηση του υφιστάμενου προγράμματος μακροοικονομικής προσαρμογής, η οποία αντανακλά τα μέτρα που έλαβαν οι κυπριακές αρχές το δεύτερο τρίμηνο του 2014.
            
         
               (6)
            
            
               Μετά την έναρξη ισχύος του κανονισμού (ΕΕ) αριθ. 472/2013 εγκρίθηκε το πρόγραμμα μακροοικονομικής προσαρμογής υπό τη μορφή εκτελεστικής απόφασης του Συμβουλίου. Για λόγους νομικής σαφήνειας και ασφάλειας δικαίου, το νέο πρόγραμμα επανεγκρίθηκε βάσει του άρθρου 7 παράγραφος 2 του κανονισμού (ΕΕ) αριθ. 472/2013. Το πρόγραμμα παρέμεινε κατ' ουσία πανομοιότυπο με εκείνο που εγκρίθηκε με την απόφαση 2013/236/ΕΕ, ενσωματώνοντας, ωστόσο, τα αποτελέσματα της επανεξέτασης που διενεργήθηκε σύμφωνα με το άρθρο 1 παράγραφος 2 της απόφασης 2013/236/ΕΕ. Ταυτόχρονα, καταργήθηκε η απόφαση 2013/236/ΕΕ.
            
         
               (7)
            
            
               Η εκτελεστική απόφαση 2013/463/ΕΕ του Συμβουλίου (3) τροποποιήθηκε με την εκτελεστική απόφαση 2014/169/ΕΕ του Συμβουλίου (4). Βάσει των τελευταίων εξελίξεων, θα πρέπει να τροποποιηθεί και πάλι.
            
         
               (8)
            
            
               Η Επιτροπή, σε συνεργασία με την ΕΚΤ και το ΔΝΤ, πραγματοποίησε την πέμπτη επανεξέταση της προόδου της εφαρμογής, καθώς και της αποτελεσματικότητας και του κοινωνικοοικονομικού αντίκτυπου των συμφωνηθέντων μέτρων. Ως εκ τούτου, θα πρέπει να επέλθουν αλλαγές στους τομείς της μεταρρύθμισης του χρηματοπιστωτικού τομέα, της δημοσιονομικής πολιτικής και των διαρθρωτικών μεταρρυθμίσεων, ιδίως σε σχέση με τα εξής: i) την εκπόνηση επικαιροποιημένου σχεδίου σταδιακής χαλάρωσης των εξωτερικών περιορισμών, το οποίο οι αρχές δεσμεύονται να θέσουν σε εφαρμογή μόνο μετά την επιτυχή ολοκλήρωση της συνολικής αξιολόγησης και την ομαλή μετάβαση στον ενιαίο εποπτικό μηχανισμό (ΕΕΜ)· ii) περαιτέρω μέτρα για την ενίσχυση της διαχείρισης των μη εξυπηρετούμενων δανείων από τις τράπεζες· iii) απαίτηση για την περάτωση των μέτρων που ελήφθησαν σε συνέχεια του ελέγχου του 2013 όσον αφορά επιμέρους χρηματοπιστωτικά ιδρύματα, με επιβολή κυρώσεων, κατά περίπτωση, και δημοσιοποίηση της τελικής απόφασης· iv) τη θέσπιση περαιτέρω μέτρων βελτίωσης της επιχειρησιακής ικανότητας του συνεταιριστικού τραπεζικού τομέα· v) την έγκριση από το Υπουργικό Συμβούλιο του νέου ολοκληρωμένου πλαισίου για τη θέσπιση κατάλληλων διαδικασιών αφερεγγυότητας εταιρειών και φυσικών προσώπων, καθώς και την έγκριση από τη Βουλή των Αντιπροσώπων των τροποποιήσεων του νομικού πλαισίου που αφορά τις κατασχέσεις υποθηκευμένων περιουσιακών στοιχείων (τα εν λόγω δύο μέτρα είναι προαπαιτούμενα), καθορίζοντας ταυτόχρονα λεπτομέρειες σχετικά με τα απαραίτητα στοιχεία των δύο αυτών νέων πλαισίων· vi) την αναθεώρηση του στόχου για το πρωτογενές έλλειμμα του 2014 έτσι ώστε να μην υπερβεί τα 210 εκατ. ευρώ (1,3 % του ΑΕΠ), προκειμένου να συνάδει με τις δημοσιονομικές επιδόσεις του πρώτου εξαμήνου του 2014, καθώς την υποβολή πρότασης που να διασφαλίζει τη δημοσιονομική ουδετερότητα της μεταρρύθμισης του συστήματος πρόνοιας και την επίτευξη του στόχου για το δημοσιονομικό έλλειμμα του 2015, με αναθεώρηση προς τα κάτω του στόχου για το πρωτογενές πλεόνασμα του 2017, στο 2,5 % του ΑΕΠ, με σκοπό τη διευκόλυνση της δημοσιονομικής προσαρμογής κατά την περίοδο 2017-2018· vii) τον προσδιορισμό περαιτέρω μέτρων για τη δρομολόγηση της διαδικασίας ιδιωτικοποίησης της Αρχής Λιμένων Κύπρου και της Αρχής Ηλεκτρισμού Κύπρου· viii) τον διορισμό των νέων επιτρόπων και των δύο βοηθών επιτρόπων στο τμήμα φορολογίας, τη δημιουργία κοινής βάσης δεδομένων φορολογουμένων και τη θέσπιση των απαραίτητων κανονισμών που θα θέσουν σε εφαρμογή τις ενισχυμένες εισπρακτικές αρμοδιότητες· ix) τη μεταρρύθμιση της φορολογίας ακίνητης περιουσίας, η οποία θα υλοποιηθεί εντός του 2015· x) τη συμπερίληψη περαιτέρω απαιτήσεων με σκοπό την ταχύτερη έκδοση τίτλων για τη ρύθμιση της στεγαστικής αγοράς· xi) τη σύνταξη σχεδίου προγράμματος δράσης για την εξάλειψη των καθυστερήσεων στην εκδίκαση υποθέσεων, την παροχή λεπτομερών στατιστικών στοιχείων για τις καθυστερήσεις αυτές και τη διάρκεια των διαδικασιών, καθώς και τη σύσταση διοικητικού δικαστηρίου· xii) την αξιολόγηση ορισμένων άρθρων του ισχύοντος νόμου περί του Κυπριακού Οργανισμού Τουρισμού που ενδέχεται να παρεμποδίζουν τον ανταγωνισμό· και xiii) την προκαταρκτική αξιολόγηση του τεχνικού και οικονομικού δυναμικού περαιτέρω αύξησης της παραγωγής ηλεκτρικής ενέργειας από ανανεώσιμες πηγές, και του κόστους των διάφορων ανανεώσιμων πηγών ενέργειας σε σύγκριση με τις συμβατικές βασικές πηγές ενέργειας, παράλληλα με τη συμπερίληψη μέτρων για τη βελτίωση της ικανότητας και της ανεξαρτησίας της Ρυθμιστικής Αρχής Ενεργείας της Κύπρου.
            
         
               (9)
            
            
               Καθ' όλη τη διάρκεια εφαρμογής της συνολικής δέσμης μέτρων πολιτικής για την Κύπρο, η Επιτροπή θα παρέχει περαιτέρω συμβουλές πολιτικής και τεχνική βοήθεια σε συγκεκριμένους τομείς. Ένα κράτος μέλος που έχει υπαχθεί σε πρόγραμμα μακροοικονομικής προσαρμογής και το οποίο αντιμετωπίζει έλλειμμα διοικητικού δυναμικού ή σημαντικά προβλήματα πρέπει να ζητεί τεχνική βοήθεια από την Επιτροπή, η οποία μπορεί προς τον σκοπό αυτό να συγκροτεί ομάδες εμπειρογνωμόνων.
            
         
               (10)
            
            
               Οι κυπριακές αρχές θα πρέπει να ζητούν τη γνώμη, σύμφωνα με τους ισχύοντες εθνικούς κανόνες και πρακτικές, των κοινωνικών εταίρων και των οργανώσεων της κοινωνίας των πολιτών στην προετοιμασία, την υλοποίηση, την παρακολούθηση και την αξιολόγηση του προγράμματος μακροοικονομικής προσαρμογής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 2 της εκτελεστικής απόφασης 2013/463/ΕΕ τροποποιείται ως εξής:
   
               1)
            
            
               Η παράγραφος 5 αντικαθίσταται από το ακόλουθο κείμενο:
               «5.   Με σκοπό να αποκατασταθεί η σταθερότητα του χρηματοπιστωτικού της τομέα, η Κύπρος συνεχίζει να εφαρμόζει την αναδιάρθρωση του τραπεζικού τομέα και του τομέα των συνεταιριστικών πιστωτικών ιδρυμάτων, εξακολουθεί να ενισχύει την εποπτεία και τη ρύθμιση στο πλαίσιο της υπό εξέλιξη μετάβασης στον ΕΕΜ, προβαίνει σε μεταρρύθμιση του πλαισίου αναδιάρθρωσης του χρέους και καταργεί σταδιακά τα περιοριστικά μέτρα σύμφωνα με τον χάρτη πορείας, με παράλληλη διασφάλιση της χρηματοπιστωτικής σταθερότητας.
               Το πρόγραμμα προβλέπει τα ακόλουθα μέτρα και αποτελέσματα:
               
                           α)
                        
                        
                           την εξασφάλιση της στενής παρακολούθησης της κατάστασης ρευστότητας του τραπεζικού τομέα. Οι προσωρινοί περιορισμοί στην ελεύθερη κυκλοφορία κεφαλαίων (μεταξύ άλλων, όρια στις αναλήψεις μετρητών, τις πληρωμές και τις μεταφορές ποσών) παρακολουθούνται στενά. Η σταδιακή χαλάρωση των εξωτερικών περιοριστικών μέτρων συνάδει με τη σταθερότητα του χρηματοπιστωτικού τομέα και διατηρεί επαρκή αποθέματα ρευστότητας. Η Κεντρική Τράπεζα Κύπρου (ΚΤΚ) θα διενεργεί επιτόπιες επιθεωρήσεις προκειμένου να διαπιστώνει την υλοποίηση των περιορισμών και θα προβαίνει στις δέουσες εποπτικές ενέργειες, κατά περίπτωση. Η δυνατότητα περαιτέρω ελευθέρωσης των εξωτερικών περιοριστικών μέτρων θα εξεταστεί από τις αρχές μόνο μετά την επιτυχή ολοκλήρωση της συνολικής αξιολόγησης και την ομαλή μετάβαση στον ΕΕΜ. Στόχος είναι να παραμείνουν οι έλεγχοι σε ισχύ μόνον για όσο διάστημα είναι απολύτως αναγκαίο για τον περιορισμό των σοβαρών κινδύνων για τη σταθερότητα του χρηματοπιστωτικού συστήματος. Μετά τα αποτελέσματα της συνολικής αξιολόγησης, θα επικαιροποιηθεί και θα δημοσιευτεί ο χάρτης πορείας για τη σταδιακή χαλάρωση των περιοριστικών μέτρων. Τα σχέδια χρηματοδότησης και κεφαλαιοποίησης των εθνικών τραπεζών που εξαρτώνται από τη χρηματοδότηση που χορηγεί η κεντρική τράπεζα ή λαμβάνουν κρατικές ενισχύσεις αντανακλούν ρεαλιστικά την αναμενόμενη απομόχλευση του τραπεζικού τομέα και μειώνουν την εξάρτηση από τη δανειοληψία από την κεντρική τράπεζα, αποφεύγοντας παράλληλα την πρακτική της έκτακτης εκποίησης περιουσιακών στοιχείων και την πιστωτική ασφυξία·
                        
                     
                           β)
                        
                        
                           προσαρμογή των ελάχιστων κεφαλαιακών απαιτήσεων, λαμβάνοντας υπόψη τις παραμέτρους αξιολόγησης του ισολογισμού και την προσομοίωση ακραίων καταστάσεων σε όλη την Ένωση·
                        
                     
                           γ)
                        
                        
                           διασφάλιση της επίσημης έγκρισης των ενδεχόμενων σχεδίων αναδιάρθρωσης βάσει των κανόνων περί κρατικών ενισχύσεων πριν από τη χορήγηση οποιασδήποτε κρατικής ενίσχυσης. Οι τράπεζες με κεφαλαιακό έλλειμμα μπορούν, εφόσον τα άλλα μέτρα δεν επαρκούν, να ζητήσουν ενίσχυση ανακεφαλαιοποίησης από το κράτος, σύμφωνα με τις διαδικασίες για τις κρατικές ενισχύσεις. Οι τράπεζες που έχουν σχέδια αναδιάρθρωσης αναφέρουν την επιτελούμενη πρόοδο ως προς την εφαρμογή των σχεδίων·
                        
                     
                           δ)
                        
                        
                           διασφάλιση της δημιουργίας και της λειτουργίας μητρώου πιστώσεων·
                        
                     
                           ε)
                        
                        
                           λαμβάνοντας υπόψη τη μετάβαση στον ΕΕΜ, διασφάλιση της πλήρους υλοποίησης του ρυθμιστικού πλαισίου για την εξέταση των αιτημάτων χορήγησης δανείου, την απομείωση της αξίας περιουσιακών στοιχείων και τη σύσταση προβλέψεων·
                        
                     
                           στ)
                        
                        
                           θέσπιση απαιτήσεων υποχρεωτικής δημοσιοποίησης, ώστε να εξασφαλιστεί ότι οι τράπεζες ανακοινώνουν τακτικά στις αρχές και στις αγορές την πρόοδο όσον αφορά την αναδιάρθρωση των λειτουργιών τους·
                        
                     
                           ζ)
                        
                        
                           διασφάλιση της αναθεώρησης της οδηγίας για τη διακυβέρνηση, η οποία θα ορίζει, μεταξύ άλλων, την αλληλεπίδραση μεταξύ των μονάδων εσωτερικού ελέγχου των τραπεζών και των τραπεζικών εποπτικών φορέων·
                        
                     
                           η)
                        
                        
                           ενίσχυση της διακυβέρνησης των τραπεζών, μεταξύ άλλων με την απαγόρευση χορήγησης δανείων προς ανεξάρτητα μέλη του διοικητικού συμβουλίου ή μέρη διαπλεκόμενα με αυτά·
                        
                     
                           θ)
                        
                        
                           διασφάλιση του απαραίτητου προσωπικού και τροποποιήσεων στο πλαίσιο της νέας ευθύνης που αναλαμβάνει η KTK, μεταξύ άλλων με τη διασφάλιση του διαχωρισμού των καθηκόντων εξυγίανσης και εποπτείας, της μεταφοράς στο εθνικό δίκαιο του ενιαίου εγχειριδίου κανόνων, συμπεριλαμβανομένων της οδηγίας 2014/59/EΕ του Ευρωπαϊκού Κοινοβουλίου και του Συμβουλίου (5) και της οδηγίας 2014/49/EΕ του Ευρωπαϊκού Κοινοβουλίου και του Συμβουλίου (6)·
                        
                     
                           ι)
                        
                        
                           ενίσχυση της διαχείρισης των μη εξυπηρετούμενων δανείων, λαμβάνοντας υπόψη τις εξελίξεις και τα χρονοδιαγράμματα του ΕΕΜ. Αυτό περιλαμβάνει κυρίως: αναθεώρηση του κώδικα δεοντολογίας και των πολιτικών και πρακτικών που εφαρμόζουν οι τράπεζες για τη διαχείριση των ληξιπρόθεσμων οφειλών· την παρακολούθηση των στόχων αναδιάρθρωσης που καθορίζει η KTK· μέτρα που επιτρέπουν στους δανειοδότες να εξασφαλίζουν επαρκή πληροφόρηση για τη χρηματοοικονομική κατάσταση των δανειοληπτών, καθώς και να αιτούνται, να εξασφαλίζουν και να υλοποιούν την κατάσχεση χρηματοοικονομικών στοιχείων και εσόδων δανειοληπτών οι οποίοι δεν εκπληρώνουν τις υποχρεώσεις τους· μέτρα που επιτρέπουν και διευκολύνουν τη μεταβίβαση από τους δανειοδότες σε τρίτους υφιστάμενων μεμονωμένων δανείων, μαζί με όλες τις εγγυήσεις και εξασφαλίσεις, χωρίς να χρειάζεται η συγκατάθεση του δανειολήπτη·
                        
                     
                           ια)
                        
                        
                           χαλάρωση των περιορισμών που ισχύουν για την κατάσχεση εξασφαλίσεων. Το στοιχείο αυτό συνοδεύει την εκπόνηση νομοθεσίας βάσει ενός ολοκληρωμένου πλαισίου μεταρρύθμισης που καθορίζει κατάλληλες διαδικασίες αφερεγγυότητας εταιρειών και φυσικών προσώπων και διασφαλίζει την ομαλή και αποτελεσματική λειτουργία των αναθεωρημένων πλαισίων κατάσχεσης και αφερεγγυότητας. Επιπλέον, μετά τη μεταρρύθμισή του, το νέο νομικό πλαίσιο περί αναδιάρθρωσης του χρέους του ιδιωτικού τομέα επανεξετάζεται και καθορίζονται πρόσθετα μέτρα ανάλογα με τις ανάγκες·
                        
                     
                           ιβ)
                        
                        
                           ολοκλήρωση της εναρμόνισης της ρύθμισης και της εποπτείας των συνεταιριστικών πιστωτικών ιδρυμάτων με εκείνες των εμπορικών τραπεζών·
                        
                     
                           ιγ)
                        
                        
                           διασφάλιση της από μέρους του συνεταιριστικού τραπεζικού τομέα έγκαιρης και πλήρους υλοποίησης του συμφωνηθέντος σχεδίου αναδιάρθρωσης, καθώς και της λήψης περαιτέρω μέτρων για τη βελτίωση της επιχειρησιακής ικανότητάς του, ιδίως στους τομείς της διαχείρισης ληξιπρόθεσμων οφειλών, του συστήματος διαχείρισης πληροφοριών, της διακυβέρνησης και της διαχειριστικής ικανότητας·
                        
                     
                           ιδ)
                        
                        
                           συνέχιση της περαιτέρω ενίσχυσης του πλαισίου καταπολέμησης της νομιμοποίησης εσόδων από παράνομες δραστηριότητες και εφαρμογή προγράμματος δράσης που διασφαλίζει την εφαρμογή βελτιωμένων πρακτικών όσον αφορά τη δέουσα επιμέλεια έναντι των πελατών και τη διαφάνεια των οντοτήτων.
                        
                     .
         
               2)
            
            
               Στην παράγραφο 8, το στοιχείο ε) αντικαθίσταται από το ακόλουθο κείμενο:
               
                           «ε)
                        
                        
                           την έγκριση νόμου για την επίτευξη εύρωστου συστήματος εταιρικής διακυβέρνησης των κρατικών —και ημικρατικών— επιχειρήσεων και εφαρμογή σχεδίου ιδιωτικοποιήσεων που συμβάλλει στη βελτίωση της οικονομικής αποδοτικότητας και την αποκατάσταση της βιωσιμότητας του χρέους·»
                        
                     .
            
         
               3)
            
            
               Η παράγραφος 13 αντικαθίσταται από το ακόλουθο κείμενο:
               «13.   Ο ρυθμός διεκπεραίωσης υποθέσεων από τα δικαστήρια πρέπει να βελτιωθεί και οι καθυστερήσεις στην εκδίκαση υποθέσεων πρέπει να εξαλειφθούν έως τη λήξη του προγράμματος. Η Κύπρος πρέπει να αναλάβει πρωτοβουλίες για την ενίσχυση της ανταγωνιστικότητας του τουριστικού τομέα, εφαρμόζοντας το συγκεκριμένο σχέδιο δράσης που οδηγεί στην εφαρμογή των καθορισθέντων ποσοτικών στόχων, μεταξύ άλλων, στην προσφάτως αναθεωρηθείσα στρατηγική για τον τουρισμό για την περίοδο 2011-2015 και αξιολογώντας τον νόμο περί Κυπριακού Οργανισμού Τουρισμού, και πιο συγκεκριμένα τα άρθρα εκείνα που παρεμποδίζουν τον ανταγωνισμό στον τομέα του τουρισμού. Η Κύπρος εφαρμόζει στρατηγική αεροπορικής πολιτικής που θα οδηγήσει στην προσαρμογή της εξωτερικής πολιτικής αερομεταφορών της Κύπρου, λαμβάνοντας υπόψη την εξωτερική πολιτική αερομεταφορών της ΕΕ και τις αεροπορικές συμφωνίες της ΕΕ, διασφαλίζοντας, παράλληλα, επαρκείς αεροπορικές συνδέσεις.»
            
         
               4)
            
            
               Στην παράγραφο 14, το στοιχείο β) αντικαθίσταται από το ακόλουθο κείμενο:
               
                           «β)
                        
                        
                           περιεκτική περιγραφή του ρυθμιστικού καθεστώτος και της οργάνωσης της αγοράς για τον αναδιαρθρωμένο τομέα της ενέργειας και του φυσικού αερίου, συμπεριλαμβανομένης προκαταρκτικής αξιολόγησης του δυναμικού αύξησης της παραγωγής ηλεκτρικής ενέργειας από ανανεώσιμες πηγές και»
                        
                     .
            
         
               5)
            
            
               Η παράγραφος 16 αντικαθίσταται από το ακόλουθο κείμενο:
               «16   Στο πλαίσιο της ανάπτυξης μιας εκτενούς και συνεκτικής αναπτυξιακής στρατηγικής, η Κύπρος λαμβάνει υπόψη τις εν εξελίξει μεταρρυθμίσεις της δημόσιας διοίκησης, τη μεταρρύθμιση της διαχείρισης των δημόσιων οικονομικών, άλλες υποχρεώσεις που απορρέουν από το πρόγραμμα μακροοικονομικής προσαρμογής της Κύπρου και σχετικές πρωτοβουλίες της Ένωσης έχοντας υπόψη τη συμφωνία εταιρικής σχέσης για την αποτελεσματική εφαρμογή των Ευρωπαϊκών Διαρθρωτικών και Επενδυτικών Ταμείων. Η αναπτυξιακή στρατηγική θα εκπονείται, θα συντονίζεται και θα ενισχύεται μέσω ενός ενιαίου φορέα που θα αποτελέσει μετεξέλιξη της ήδη ιδρυθείσας ομάδας δράσης για την ανάπτυξη και θα ενσωματωθεί στο εθνικό θεσμικό πλαίσιο.».
         Άρθρο 2
   Η παρούσα απόφαση απευθύνεται στην Κυπριακή Δημοκρατία.
   
      Βρυξέλλες, 9 Δεκεμβρίου 2014.
      
         
            Για το Συμβούλιο
         
         
            Ο Πρόεδρος
         
         P. C. PADOAN
      
   
   
      (1)  ΕΕ L 140 της 27.5.2013, σ. 1.
   
      (2)  Απόφαση 2013/236/ΕΕ του Συμβουλίου, της 25ης Απριλίου 2013, που απευθύνεται στην Κυπριακή Δημοκρατία σχετικά με ειδικά μέτρα για την αποκατάσταση της χρηματοπιστωτικής σταθερότητας και της βιώσιμης ανάπτυξης (ΕΕ L 141 της 28.5.2013, σ. 32).
   
      (3)  Εκτελεστική απόφαση 2013/463/EE του Συμβουλίου, της 13ης Σεπτεμβρίου 2013, για την έγκριση προγράμματος μακροοικονομικής σταθερότητας για την Κύπρο και την κατάργηση της απόφασης 2013/236/ΕΕ (ΕΕ L 250 της 20.9.2013, σ. 40).
   
      (4)  Εκτελεστική απόφαση 2014/169/EΕ του Συμβουλίου, της 24ης Μαρτίου 2014, σχετικά με την τροποποίηση της εκτελεστικής απόφασης 2013/463/ΕΕ για την έγκριση προγράμματος μακροοικονομικής σταθερότητας για την Κύπρο (ΕΕ L 91 της 27.3.2014, σ. 40).
   
      (5)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
   
      (6)  Οδηγία 2014/49/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, περί των συστημάτων εγγύησης των καταθέσεων (ΕΕ L 173 της 12.6.2014, σ. 149).»